王司理之官南徐
作者：釋居簡
朝代：宋

paragraphs: 南徐非古徐，或云古徐州。
鄉來徐州牧，亦有大耳劉。
手携紫髯生，分踞很石籌。
不知何所籌，楚醪相獻酬。
石無一日轉，名有千年留。
石很不足道，人很寧弗瘳。
君掾南徐官，盍爲南徐謀。
誠開金石堅，德舉毫忽輶。
鄙薄久自化，强矯終當柔。
平反惟厥中，此外吾何求。
君家老卿月，威惠半九疇。
悠然豁斯道，付與諸郎由。